Թեյթ ՄաքՌեյ

Թեյթ Ռոսներ ՄաքՌեյ (, , ), կանադացի երգչուհի, երգահան և պարուհի։ Տասներեք տարեկանում նա դարձել է «So You Think You Can Dance» ամերիկյան ռեալիթի շոուի եզրափակիչ հասած առաջին կանադուհին։ ՄաքՌեյը գրավել է RCA Records-ի ուշադրությունը 2019 թվականին այն բանից հետո, երբ նրա «One Day» (2017) երգը վիրուսային դարձավ ՅուԹյուբում, արդյունքում թողարկելով իր դեբյուտային՝ «All the Things I Never Said» (2020) մինի ալբոմը։ Շուտով ՄաքՌեյը լայն ճանաչում ձեռք բերեց իր «You Broke Me First» երգի թողարկումից հետո, որը համաշխարհային հիթ դարձավ։ 2020 թվականին ՄաքՌեյը դարձել է Ֆորբսի «30 Under 30» ցանկում ընդգրկված ամենաերիտասարդ երաժիշտը։

Վաղ կյանք 
Ծնվել է 2003 թվականի հուլիսի 1-ին Կալգարիում՝ շոտլանդացու արմատներով կանադացի հոր և գերմանուհի մոր ընտանիքում։ Չորս տարեկան հասակում նա ընտանիքի հետ Օման է տեղափոխվում, որտեղ իր մայրը պար էր դասավանդում, և այնտեղ ապրում են երեք տարի։ Օմանում ապրելու տարիներին նա Մասկատի Ամերիկյան Միջազգային Դպրոց էր հաճախում (TAISM)։ Վեց տարեկանից ՄաքՌեյը սկսեց սիրողական պարով զբաղվել։ Ութ տարեկանում Կալգարի վերադառնալով նա ավելի ինտենսիվորեն սկսեց պարով զբաղվել և մասնակցում էր «Drewitz Dance Productions»-ի մրցույթներին։ 11 տարեկանից նա սկսեց իր մորը պատկանող «YYC Dance Project»-ում ուսումնասիրել բոլոր պարային ոճերը, իսկ Alberta Ballet Company-ում բալետի դասերի էր հաճախում։

Կարիերա

2017-2019: Երաժշտական կարիերայի սկիզբ 
2011 թվականին իր ՅուԹյուբյան ալիքը ստեղծելուց հետո ՄաքՌեյը այնտեղ իր պարային հոլովակներն էր տեղադրում։ 2017 թվականին նա սկսեց «Create With Tate» հոլովակների շարք տեղադրել, որտեղ ցուցադրվում էր, թե ինչպես է իր սենյակում երգեր գրում և ձայնագրում։ Նրա առաջին բեռնած՝ «One Day» երգը, որը նա գրել է 14 տարեկանում, հավաքել է ավելի քան 35 միլիոն դիտում, ինչը դրդեց նրան ինքնուրույն թողարկել այդ երգը՝ որպես անկախ սինգլ։ Ի վերջո, երգը Կանադայում ոսկե հավաստագրման արժանացավ, որը դարձավ նրա կարիերայում առաջինը։ 2017-ից մինչև 2019 թվականը ՄաքՌեյը շարունակում էր «Create With Tate»-ի շրջանակներում անկախ սինգլներ ներբեռնել և թողարկել։ Հայտնի երգերից են ՅուԹյուբում 35 միլիոն դիտում հավաքած «Dear Ex Best Friend»-ը և 20 միլիոն դիտում հավաքած «Dear Parents»-ը։ Շարքը հանգեցրեց նրան, որ նա անվանվեց ՅուԹյուբի «աճող արտիստը»։

Նրա նախորդ՝ «One Day»-երգը գրավեց RCA Records-ի ուշադրությունը և նա պայմանագիր կնքեց 2019 թվականի օգոստոսին։ Պայմանագիր կնքելուց հետո ՄաքՌեյը հայտարարեց իր դեբյուտային՝ «All the Things I Never Said» մինի ալբոմի մասին։ Նա հինգ երգերից կազմված ալբոմը թողարկել է 2020 թվականի հունվարի 24-ին և հայտարարել է իր առաջին համերգային շրջագայության մասին Եվրոպայում և Հյուսիսային Ամերիկայում։ Շրջագայության բոլոր տոմսերը արդյունքում վաճառվել են։ Մինի ալբոմի գլխավոր՝ «Tear Myself Apart» սինգլը նա գրել է Բիլլի Այլիշի և Ֆինիս Օ'Քոնելի հետ համատեղ, վերջինս և «All My Friends Are Fake» երգերը միասին Spotify-ում 60 միլիոն սթրիմինգ ունեն։ Մինի ալբոմի վերջին՝ «Stupid» սինգլն ունի 120 միլիոն սթրիմինգ։ Երգը նաև ընդգրկվել է Իռլանդիայի և Կանադայի չարթերում։ «Stupid»-ը Կանադայում ոսկե է հավաստագրվել, որը դարձել է նրա երրորդ հավաստագրումը հայրենիքում։ Մինի ալբոմը, ինչպես նաև ալբոմի բոլոր երգերը փոքրատառով են ոճավորվում։

2020–2021: «You Broke Me First» 

2020 թվականի ապրիլին ՄաքՌեյը թողարկել է «You Broke Me First» սինգլը COVID-19 համավարակի ֆոնին՝ իր երկրորդ՝ «Too Young to Be Sad» մինի ալբոմին ընդառաջ։ 2020 թվականի հունիսի կեսերին թողարկել է «Vicious» սինգլը ամերիկացի ռեփեր Lil Mosey-ի մասնակցությամբ։ 2020 թվականի հուլիսին ՄաքՌեյը առաջադրվել է MTV Video Music Award մրցանակաբաշխության «Լավագույն նոր արտիստ» անվանակարգում։ Օգոստոսին նա նաև ելույթ է ունեցել արարողության նախնական շոուի ժամանակ։ Նույն ամսին նա թողարկել է «Don't Be Sad» երգը, որը ոգեշնչված է իր կյանքից և մեկ օրում 170 հազար դիտում է հավաքել։ 2020 թվականի սեպտեմբերին նա առաջին անգամ հայտնվել է «Dork Magazine» երաժշտական ամսագրի այդ ամսվա շապիկին։ 2020 թվականի նոյեմբերին նա նաև հայտնվել է «Notion» ամսագրի շապիկին։

ՄաքՌեյը «You Broke Me First» երգով ելույթ է ունեցել 2020 թվականի օգոստոսին MTV Video Music Awards մրցանակաբաշխության նախնական շոուի ժամանակ այն բանից հետո, երբ իր երգը ՏիկՏոկ հարթակում հայտնի դարձավ և շահույթային մեծ հաջողություն ունեցավ ամբողջ աշխարհում։ 2020 թվականի սեպտեմբերին երգը ավելի քան 150 միլիոն լսումներ հավաքեց և դարձավ իր կարիերայի առաջին երգը, որն ընդգրկվեց Billboard Hot 100 չարթում։ Ներկա պահին բոլոր հարթակներում երգն 800 միլիոն լսումներ ունի և միայն Spotify-ում 500 միլիոն սթրիմինգ։ Երգը համաշխարհային հիթ դարձավ, ընդգրկվելով Ավստրալիայի, Բելգիայի, Կանադայի, ՖինլանդիաՅԻ, Լատվիայի, Մալայզիայի, Նորվեգիայի, Նիդերլանդների, Իռլանդիայի, Շոտլանդիայի, Սինգապուրի, Շվեդիայի և Միացյալ Թագավորության չարթերի թոփ 10-ում, դառնալով բոլոր երկրների չարթերում, բացի Իռլանդիայից, իր դեբյուտային երգը։ Հոկտեմբերի 21-ին նա երգով ելույթ է ունեցել «Jimmy Kimmel Live!» շոուի ժամանակ։ Նույն ամսին նա՝ կանադացի երգիչ Ալլ Գաթիեի հետ համատեղ թողարկել է «Lie to Me» սինգլը։ Երգն ընդգրկվել է Կանադայի չարթում, դառնալով այնտեղ նրա երրորդ սինգլը։ 2020 թվականի նոյեմբերին նա ելույթ է ունեցել MTV Europe Music Awards մրցանակաբաշխության ժամանակ, կատարելով «You Broke Me First» երգը և բարձր է գնահատվել NME-ի և Billboard-ի կողմից, համարվելով երեկոյի լավագույն ելույթներից մեկը։ 2020 թվականի դեկտեմբերին նա թողարկել է իր սպասվող ալբոմի երկրորդ՝ «R U OK» սինգլը։

2021 թվականի հունվարին նա «You Broke Me First» երգը կատարել է Ջիմի Ֆելոնի երեկոյան շոուի ժամանակ։ Հաջորդ օրը նա թողարկել է իր սպասվող մինի ալբոմի երրորդ՝ Rubberband սինգլը։

2021 թվականի մարտի 3-ին նա թողարկել է «Slower» անվամբ մեկ այլ սինգլ և հայտարարել է իր երկրորդ՝ «Too Young to Be Sad» մինի ալբոմի թողարկման մասին, որը թողարկվել է 2021 թվականի մարտի 26-ին և ներառում է «You Broke Me First», «R U OK», «Rubberband» և «Slower» սինգլները, ինչպես նաև ևս երկու՝ «Bad Ones» և «Wish I Loved You in the 90s» երգերը։ Նույն օրը Apple Music-ը նրան «Up Next» արտիստ անվանեց։

Անձնական կյանք 
2020 թվականի սկզբից ՄաքՌեյը հաճախում էր Արևմտյան Կանադայի ավագ դպրոց, սակայն իր ծանրաբեռնված գրաֆիկի պատճառով նա ստիպված էր առցանց դասերի հաճախել։ 2021 թվականի հունվարին նա ավարտել է ավագ դպրոցը։

Սկավառակագրություն

Մինի ալբոմներ

Սինգլներ

Որպես գլխավոր արտիստ

Որպես համագործակցող արտիստ

Ծանոթագրություններ 

Կանադացի երգչուհիներ
Կանադացի դերասանուհիներ
Կանադացի հեռուստատեսային դերասանուհիներ
Յություբերներ
Փոփ երգչուհիներ
RCA Records-ի արտիստներ
Կանադացի երգահաններ